Broj: 711-I-1207-P-322-19/20-04-8

Zagreb, 27. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Nadice Žužak, zamjenice župana Zagrebačke županije,** pokrenutom Odlukom Povjerenstva broj: 711-I-492-P-322-19/20-03-8 od 31. siječnja 2020.g., na 96. sjednici, održanoj 27. kolovoza 2020.g., donosi sljedeću

**ODLUKU**

1. **Propustom da po pisanom pozivu Povjerenstva, u danom roku koji je protekao 23. listopada 2015.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost pomoćnice ministra poduzetništva i obrta, kao i propustom da po pisanom pozivu Povjerenstva, u danom roku koji je protekao 26. studenoga 2019.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost zamjenice župana Zagrebačke županije, dužnosnica Nadica Žužak, pomoćnica ministra poduzetništva i obrta do 17. veljače 2016.g. i zamjenica župana Zagrebačke županije počinila je povredu članka 10. ZSSI-a, u vezi s člankom 8. i 9. ZSSI-a.**
2. **Za utvrđenu povredu iz točke I. izreke ove Odluke dužnosnici Nadici Žužak izriče se sankcije obustave isplate dijela neto mjesečne plaće u ukupnom iznosu od 20.000,00 kn, koja će se izvršiti u 10 jednakih uzastopnih mjesečnih obroka, svaki u pojedinačnom mjesečnom iznosu od 2.000,00 kn.**
3. **Nalaže se dužnosnici Nadici Žužak da u roku od 15 dana od dana primitka ove Odluke podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost pomoćnice ministra poduzetništva i obrta, povodom prestanka obnašanja navedene dužnosti te povodom stupanja na dužnost zamjenice župana Zagrebačke županije,** **u protivnom će Povjerenstvo protiv dužnosnice pokrenuti novi postupak zbog povrede članka 8. i 9. ZSSI-a.**

Obrazloženje

Povjerenstvo je na 76. sjednici, održanoj 31. siječnja 2020.g. pokrenulo postupak za odlučivanje o sukobu interesa protiv dužnosnice Nadice Žužak, pomoćnice ministra poduzetništva i obrta do 17. veljače 2016.g. i zamjenice župana Zagrebačke županije, zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 23. listopada 2015.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost pomoćnice ministra poduzetništva i obrta, kao i iz propusta da po pisanom nalogu Povjerenstva, u danom roku koji je protekao 26. studenoga 2019.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost zamjenice župana Zagrebačke županije.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu navedenog Zakona. Člankom 3. stavkom 1. podstavkom 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.) koji je bio na snazi do 1. siječnja 2020.g., bilo je propisano je da se dužnosnicima u smislu navedenog Zakona smatraju i pomoćnici ministara. utvrđeno je da je Nadica Žužak obnašala dužnost pomoćnice ministra poduzetništva i obrta od 4. rujna 2014.g do 17. veljače 2016.g. te da trenutno obnaša dužnost zamjenice župana Zagrebačke županije, počevši od 25. svibnja 2017.g. Nadica Žužak je stoga povodom obnašanja navedenih dužnosti obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Sukladno stavku 3. istog članka, ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnica Nadica Žužak nije podnijela izvješće o imovinskom stanju povodom stupanja na dužnost pomoćnice ministra poduzetništva i obrta. Povjerenstvo je stoga Zaključkom broj: 711-I-1435-IK-144/15-02-9 od 30. rujna 2015.g. naložilo dužnosnici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnica je upozorena da će Povjerenstvo, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, protiv dužnosnice pokrenuti postupak zbog kršenja odredbi iz članka 8. i 9. ZSSI-a.

Uvidom u potražnicu dostavljenu od strane Hrvatske pošte d.d. utvrđeno je da je dužnosnica navedeni zaključak zaprimila 8. listopada 2015.g. te je rok od 15 dana za ispunjenje obveze protekao 23. listopada 2015.g.

Dužnosnica je potom dana 13. studenoga 2015.g. dostavila Povjerenstvu izvješće o imovinskom stanju povodom stupanja na dužnost u elektroničkom obliku, međutim navedeno izvješće dužnosnica do dana donošenja ove odluke nije dostavila u fizičkom obliku, odnosno ispisano i potpisano od strane dužnosnice te ovjereno od strane tijela javne vlasti u kojem dužnosnica obnaša dužnost.

Povjerenstvo naime obrazlaže da nakon ispisa izvješća o imovinskom stanju dužnosnik svojim potpisom na obrascu jamči da su podaci koje je unio u obrazac istiniti i potpuni te da su u obrascu navedeni svi podaci o njegovoj imovini i stalnim prihodima te imovini njegova bračnog druga, izvanbračnog druga ili životnog partnera i malodobne djece. Također, u cilju osiguravanja od moguće zlouporabe identiteta dužnosnika, obrazac izvješća o imovinskom stanju potrebno je ovjeriti žigom i potpisom ovlaštene osobe pravne osobe u kojoj dužnosnik obnaša dužnost.

Slijedom navedenoga, smatra se da izvješće o imovinskom stanju koje nije podneseno u fizičkom obliku, odnosno ispisano i potpisano od strane dužnosnice, nije niti podneseno.

Nadalje, uvidom u Registar imovinskih kartica Povjerenstvo je utvrdilo da dužnosnica Nadica Žužak nije podnijela izvješće o imovinskom stanju niti povodom stupanja na dužnost zamjenice župana Zagrebačke županije. Povjerenstvo je stoga Zaključkom broj: 711-I-1847-IK-129/19-01-16 od 4. studenoga 2019.g. naložilo dužnosnici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnica je upozorena da će Povjerenstvo, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, protiv dužnosnice pokrenuti postupak zbog kršenja odredbi iz članka 8. i 9. ZSSI-a.

Uvidom u dostavnicu utvrđeno je da je dužnosnica navedeni zaključak zaprimila 11. studenoga 2019.g. te je rok od 15 dana za ispunjenje obveze protekao 26. studenoga 2019.g.

S obzirom da dužnosnica nije podnijela pravilno i potpuno ispunjeni obrazac izvješća o imovinskom stanju povodom stupanja na dužnost pomoćnice ministra poduzetništva i obrta u roku od 15 dana od dana dostave zaključka kojim je pozvana da ispuni navedenu obvezu, a koji rok je istekao 23. listopada 2015.g., niti je podnijela pravilno i potpuno ispunjeni obrazac izvješća o imovinskom stanju povodom stupanja na dužnost zamjenice župana Zagrebačke županije u roku od 15 dana od dana dostave zaključka kojim je pozvana da ispuni navedenu obvezu, a koji rok je istekao 26. studenoga 2019.g., Povjerenstvo je na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Odluka o pokretanju postupka dostavljena je dužnosnici dana 8. lipnja 2020.g., a dužnosnica se na istu nije očitovala.

Slijedom svega navedenog, Povjerenstvo je utvrdilo da je dužnosnica Nadica Žužak propustila po pisanom pozivu Povjerenstva, u danom roku koji je protekao 23. listopada 2015.g., podnijeti pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost pomoćnice ministra poduzetništva i obrta, kao i u danom roku koji je protekao 26. studenoga 2019.g., podnijeti pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost zamjenice župana Zagrebačke županije, čime je počinila povredu članka 10. ZSSI-a u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o vrsti i visini sankcije cijenilo činjenicu da je podnošenje izvješća o imovinskom stanju dužnosnika jedna od temeljnih obveza dužnosnika propisana odredbama ZSSI-a te učinkovit instrument sprječavanja sukoba interesa i prevencije korupcije, što je utjecalo na izricanje više sankcije unutar Zakonom propisanog raspona. Na opravdanost izricanja više sankcije utjecala je i okolnost da je Nadica Žužak obnašala dvije različite dužnosti povodom kojih je u obvezi podnošenja izvješća o imovinskom stanju, i to u ukupnom trajanju dužem od četiri godine u kojem nije podnijela niti jedno ispravno izvješće o imovinskom stanju dužnosnika.

S obzirom na navedeno, Povjerenstvo je ocijenilo primjerenim da se za utvrđenu povredu ZSSI-a dužnosnici izrekne sankcija obustave isplate dijela neto mjesečne plaće, u ukupnom iznosu od 20.000,00 kuna, koja će se izvršiti u 10 jednakih uzastopnih mjesečnih obroka svaki u pojedinačnom mjesečnom iznosu od 2.000,00 kn te je stoga odlučeno kao u točki II. izreke ove Odluke.

 Kako dužnosnica niti u trenutku donošenja ove Odluke nije podnijela pravilno i potpuno ispunjeni obrazac izvješća o imovinskom stanju povodom stupanja na dužnost pomoćnice ministra poduzetništva i obrta, povodom prestanka obnašanja navedene dužnosti te povodom stupanja na dužnost zamjenice župana Zagrebačke županije, Povjerenstvo je pod točkom III. izreke ove Odluke ponovno pisanim putem naložilo dužnosnici postupanje u skladu s odredbama ZSSI-a.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Nadica Žužak, elektronička dostavom
2. Objava na internetskoj stranici Povjerenstva
3. Pismohrana